DEĊIŻJONI TAL-KUNSILL
tad-9 ta' Ottubru 2009
dwar l-iffirmar u l-konklużjoni tal-Ftehim fil-forma ta’ Skambju ta’ Ittri bejn il-Komunità Ewropea u r-Repubblika Għarbija tal-Eġittu li jittratta miżuri reċiproċi ta’ liberalizzazzjoni fuq il-prodotti agrikoli, il-prodotti agrikoli pproċessati u l-ħut u l-prodotti tas-sajd, is-sostituzzjoni tal-Protokolli 1 u 2 u l-Annessi tagħhom u l-emendi għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika Għarbija tal-Eġittu, min-naħa l-oħra
(2010/240/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133, flimkien mal-ewwel sentenza tal-ewwel subparagrafu tal-Artikolu 300(2) tiegħu,
Wara li kkunsidra l-proposta mill-Kummissjoni,
Billi:
(1)
L-Artikolu 13 tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Repubblika Għarbija tal-Eġittu, min-naħa l-oħra (1) (“il-Ftehim tal-Assoċjazzjoni”) fis-seħħ mill-1 ta' Ġunju 2004, liema dispożizzjonijiet kummerċjali u dawk relatati mal-kummerċ daħlu fis-seħħ fl-1 ta’ Jannar 2004, jipprevedi li l-Komunità u l-Eġittu għandhom jimplimentaw gradwalment iktar liberalizzazzjoni tal-kummerċ reċiproku tagħhom fil-prodotti agrikoli, fil-prodotti agrikoli pproċessati u fil-ħut u l-prodotti tas-sajd.
(2)
Fis-6 ta’ Marzu 2007, il-Kunsill tal-Assoċjazzjoni UE-Eġittu adotta Pjan ta’ Azzjoni tal-Politika Ewropea dwar il-Viċinat li jinkludi dispożizzjoni speċifika għall-liberalizzazzjoni ulterjuri tal-kummerċ fil-prodotti agrikoli, fil-prodotti agrikoli pproċessati u fil-ħut u l-prodotti tas-sajd.
(3)
Fl-14 ta’ Novembru 2005, il-Kunsill awtorizza lill-Kummissjoni biex tmexxi negozjati mar-Repubblika Għarbija tal-Eġittu, fi ħdan il-qafas tal-Ftehim ta' Assoċjazzjoni, sabiex tinkiseb iktar liberalizzazzjoni ta’ kummerċ reċiproku fil-prodotti agrikoli, fil-prodotti agrikoli pproċessati u fil-ħut u l-prodotti tas-sajd.
(4)
Fid-19 ta’ Ġunju 2008, il-Kummissjoni ikkonkludiet in-negozjati f'isem il-Komunità, Ftehim fil-forma ta’ Skambju ta’ Ittri bil-ħsieb li temenda il-Ftehim ta' Assoċjazzjoni.
(5)
Il-miżuri neċessarji għall-implementazzjoni ta’ din id-Deċiżjoni għandhom jiġu adottati konformement mad-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni konferiti lill-Kummissjoni (2).
(6)
Il-Ftehim fil-forma ta' Skambju ta' Ittri għandu jiġi approvat,
IDDEĊIEDA KIF ĠEJ:
Artikolu 1
Il-Ftehim fil-forma ta’ Skambju ta’ Ittri bejn il-Komunità Ewropea u r-Repubblika Għarbija tal-Eġittu li jittratta miżuri reċiproċi ta’ liberalizzazzjoni fuq il-prodotti agrikoli, il-prodotti agrikoli pproċessati u l-ħut u l-prodotti tas-sajd, li jemenda il-Ftehim ta' Assoċjazzjoni u, b'mod partikolari, jissostitwixxi l-Protokolli 1 u 2 ta' dak il-Ftehim, kif ukoll tal-Annessi tagħhom, huwa b'dan approvat f’isem il-Komunità.
It-test tal-Ftehim fil-forma ta’ Skambju ta’ Ittri huwa mehmuż ma' din id-Deċiżjoni.
Artikolu 2
1. Il-Kummissjoni għandha tadotta l-miżuri implimentattivi neċessarji għall-Protokolli 1 u 2 konformement mad-Deċiżjoni 1999/468/KE.
2. Il-Kummissjoni għandha tkun assistita mill-Kumitat ta' Ġestjoni għall-Organizzazzjoni Komuni tas-Swieq Agrikoli stabbilit bl-Artikolu 195 tar-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (3), mill-Kumitat ta' Ġestjoni għall-Prodotti tas-Sajd, stabbilit bl-Artikolu 38 tar-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq tal-prodotti tas-sajd u tal-akkwakultura (4) jew, fejn xieraq, mill-kumitati stabbilit mid-dispożizzjonijiet korrispondenti ta’ regolamenti oħrajn dwar l-organizzazzjoni komuni ta’ swieq jew mill-Kumitat tal-Kodiċi Doganali stabbilit bl-Artikolu 248a tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali tal-Komunità (5).
Artikolu 3
Meta l-Komunità tkun teħtieġ li tieħu miżura ta' salvagwardja li tikkonċerna prodotti agrikoli, ħut u prodotti tas-sajd, kif previst fil-Ftehim tal-Assoċjazzjoni, dik il-miżura għandha tiġi adottata skont il-proċedura prevista fl-Artikolu 159(2) tar-Regolament Waħdieni dwar l-OKS għall-prodotti agrikoli, jew mill-Artikolu 30 tar-Regolament (KE) Nru 104/2007 għall-ħut u l-prodotti tas-sajd. Fil-każ ta' prodotti agrikoli pproċessati, tali miżuri ta' salvagwardja għandhom, diment li jiġu sodisfatti id-dispożizzjonijiet tal-Ftehim tal-Assoċjazzjoni, jiġu addottati skont id-dispożizzjonijiet rilevanti stabbiliti rispettivament fir-Regolament tal-Kunsill (KEE) Nru 2783/75 tad-29 ta' Ottubru 1975 dwar is-sistema komuni tal-kummerċ tal-bajd u l-laħam tat-tjur (6), fir-Regolament tal-Kunsill (KE) Nru 3448/93 tas-6 ta' Diċembru 1993 li jistabbilixxi l-arranġamenti kummerċjali applikabbli għal ċerti oġġetti li jirriżultaw mill-ipproċessar tal-prodotti agrikoli (7) u fir-Regolament tal-Kunsill (KE) Nru 1667/2006 tas-7 ta' Novembru 2006 dwar il-glukosju u l-lattosju (8).
Artikolu 4
Il-President tal-Kunsill huwa b'dan awtorizzat li jaħtar il-persuni mogħtija s-setgħa li jiffirmaw l-Ftehim sabiex tintrabat il-Komunità.
Artikolu 5
Din id-Deċiżjoni għandha tiġi ppublikata f’Il-Ġurnal Uffiċjali tal-Unjoni Ewropea.
Magħmul fil-Lussemburgu, id-9 ta’ Ottubru 2009.